CELEX: 32013R0518
Language: et
Date: 2013-05-13 00:00:00
Title: Nõukogu määrus (EL) nr 518/2013, 13. mai 2013 , millega kohandatakse Euroopa Parlamendi ja nõukogu määrust (EÜ) nr 1107/2009 seoses Horvaatia Vabariigi ühinemisega

10.6.2013   
            
            
               ET
            
            
               Euroopa Liidu Teataja
            
            
               L 158/72
            
         NÕUKOGU MÄÄRUS (EL) nr 518/2013,
   13. mai 2013,
   millega kohandatakse Euroopa Parlamendi ja nõukogu määrust (EÜ) nr 1107/2009 seoses Horvaatia Vabariigi ühinemisega
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse Horvaatia ühinemislepingut, eriti selle artikli 3 lõiget 4,
   võttes arvesse Horvaatia ühinemisakti, eriti selle artiklit 50,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Horvaatia ühinemisakti artiklis 50 on sätestatud, et kui institutsioonide ühinemiseelseid õigusakte on ühinemise tõttu vaja kohandada ja neid vajalikke kohandusi ei ole kõnealuse ühinemisakti ega selle lisadega ette nähtud, võtab nõukogu komisjoni ettepaneku alusel kvalifitseeritud häälteenamusega vastu selleks vajalikud õigusaktid, kui esialgset õigusakti ei võtnud vastu komisjon.
            
         
               (2)
            
            
               Horvaatia ühinemislepingu koostanud ja vastu võtnud konverentsi lõppaktis oli kirjas, et kõrged lepinguosalised jõudsid poliitilisele kokkuleppele institutsioonide vastu võetud õigusaktide kohandustes, mis on vajalikud seoses ühinemisega, ning nad kutsusid nõukogu ja komisjoni üles nimetatud kohandusi vastu võtma enne ühinemist ning neid vajaduse korral täiendama ja ajakohastama, et võtta arvesse liidu õiguse arengut.
            
         
               (3)
            
            
               Pidades silmas Horvaatia ühinemist liiduga, tuleks muuta Euroopa Parlamendi ja nõukogu 21. oktoobri 2009. aasta määruse (EÜ) nr 1107/2009 (taimekaitsevahendite turulelaskmise kohta) (1) I lisa, milles sätestatakse liidu jaotamine sarnaste põllumajandus-, taimetervise- ja keskkonna- (sh kliima-) tingimustega liikmesriikidest moodustatud tsoonideks, mis hõlbustaks taimekaitsevahendite loataotluste läbivaatamist ja lubade andmist liidus ning lubade vastastikust tunnustamist. Horvaatia tuleks lisada lõunatsooni kuuluvate liikmesriikide loendisse, kuna Horvaatia põllumajandus-, taimetervise- ja keskkonnatingimused on sarnased Bulgaaria, Kreeka, Hispaania, Prantsusmaa, Itaalia, Küprose, Malta ja Portugaliga.
            
         
               (4)
            
            
               Seetõttu tuleks määruse (EÜ) nr 1107/2009 I lisa vastavalt muuta,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1107/2009 I lisa muudetakse vastavalt käesoleva määruse lisale.
   Artikkel 2
   Käesolev määrus jõustub Horvaatia ühinemislepingu jõustumise korral ning nimetatud lepingu jõustumise kuupäeval.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. mai 2013
      
         
            Nõukogu nimel
         
         
            eesistuja
         
         S. COVENEY
      
   
   
      (1)  ELT L 309, 24.11.2009, lk 1.
   
      LISA
      Määruse (EÜ) nr 1107/2009 I lisa asendatakse järgmise lisaga:
      
         
            „I LISA
            Artikli 3 punktis 17 osutatud taimekaitsevahendite loatsoonide kindlaksmääramine
            Tsoon A – põhi
            Sellesse tsooni kuuluvad järgmised liikmesriigid:
            Taani, Eesti, Läti, Leedu, Soome, Rootsi.
            Tsoon B – keskosa
            Sellesse tsooni kuuluvad järgmised liikmesriigid:
            Belgia, Tšehhi Vabariik, Saksamaa, Iirimaa, Luksemburg, Ungari, Madalmaad, Austria, Poola, Rumeenia, Sloveenia, Slovakkia, Ühendkuningriik.
            Tsoon C – lõuna
            Sellesse tsooni kuuluvad järgmised liikmesriigid:
            Bulgaaria, Kreeka, Hispaania, Prantsusmaa, Horvaatia, Itaalia, Küpros, Malta, Portugal.”